CELEX: 32015R0374
Language: sk
Date: 2015-03-06 00:00:00
Title: Nariadenie Rady (EÚ) 2015/374 zo 6. marca 2015 , ktorým sa mení nariadenie (EÚ) č. 204/2011 o reštriktívnych opatreniach s ohľadom na situáciu v Líbyi

7.3.2015   
            
            
               SK
            
            
               Úradný vestník Európskej únie
            
            
               L 64/8
            
         NARIADENIE RADY (EÚ) 2015/374
   zo 6. marca 2015,
   ktorým sa mení nariadenie (EÚ) č. 204/2011 o reštriktívnych opatreniach s ohľadom na situáciu v Líbyi
   RADA EURÓPSKEJ ÚNIE,
   so zreteľom na Zmluvu o fungovaní Európskej únie, a najmä na jej článok 215,
   so zreteľom na rozhodnutie Rady 2011/137/SZBP z 28. februára 2011 o reštriktívnych opatreniach s ohľadom na situáciu v Líbyi (1),
   so zreteľom na spoločný návrh vysokej predstaviteľky Únie pre zahraničné veci a bezpečnostnú politiku a Európskej komisie,
   keďže:
   
               (1)
            
            
               Nariadením Rady (EÚ) č. 204/2011 (2) nadobúdajú účinnosť určité opatrenia stanovené v rozhodnutí 2011/137/SZBP.
            
         
               (2)
            
            
               Dňa 27. augusta 2014 Bezpečnostná rada Organizácie Spojených národov („BR OSN“) prijala rezolúciu č. 2174 (2014), ktorou sa rozširuje uplatňovanie opatrení zameraných na zmrazenie aktív, ako sa uvádza v bode 22 rezolúcie BR OSN č. 1970 (2011) a v bode 23 rezolúcie BR OSN č. 1973 (2011).
            
         
               (3)
            
            
               Dňa 20. októbra 2014 prijala Rada rozhodnutie 2014/727/SZBP (3) v súlade s rezolúciou BR OSN č. 2174 (2014), čím sa umožňuje uvedenie zoznamu osôb a subjektov v rámci rozsahu pôsobnosti prílohy III k rozhodnutiu 2011/137/SZBP, ako ho uviedol sankčný výbor. Vo svojom rozhodnutí (SZBP) 2015/382 (4) sa Rada rozhodla rozšíriť rozsah pôsobnosti dodatočných kritérií na osoby a subjekty, ktoré neboli uvedené na zozname sankčného výboru, ale ktoré spĺňajú tie isté kritériá.
            
         
               (4)
            
            
               Táto zmena patrí do rozsahu pôsobnosti Zmluvy, a preto je potrebné na jej vykonanie prijať regulačné opatrenie na úrovni Únie, najmä so zreteľom na zaistenie jej jednotného uplatňovania hospodárskymi subjektmi vo všetkých členských štátoch.
            
         
               (5)
            
            
               Nariadenie (EÚ) č. 204/2011 by sa preto malo zodpovedajúcim spôsobom zmeniť,
            
         PRIJALA TOTO NARIADENIE:
   Článok 1
   Článok 6 ods. 2 nariadenia (EÚ) č. 204/2011 sa nahrádza takto:
   
      „2.   V prílohe III sa uvádzajú fyzické alebo právnické osoby, subjekty a orgány, ktoré nie sú uvedené v prílohe II:
      
                  a)
               
               
                  ktoré sa podieľajú na nariaďovaní, kontrole alebo akomkoľvek inom riadení páchania porušovania ľudských práv osôb v Líbyi alebo ktoré boli pri týchto činnostiach nápomocné, a to vrátane účasti a napomáhania pri plánovaní, riadení, nariaďovaní alebo vykonávaní útokov, a to vrátane vzdušného bombardovania, ktoré porušujú medzinárodné právo a ktoré sú namierené voči civilnému obyvateľstvu a civilným zariadeniam;
               
            
                  b)
               
               
                  ktoré porušili alebo napomáhali pri porušovaní ustanovení rezolúcie BR OSN č. 1970 (2011) alebo rezolúcie BR OSN 1973 (2011) alebo tohto nariadenia;
               
            
                  c)
               
               
                  ktoré vykonávajú alebo podporujú činnosti, ktoré ohrozujú mier, stabilitu alebo bezpečnosť Líbye, alebo blokujú či maria úspešné dokončenie jej politickej transformácie vrátane:
                  
                              i)
                           
                           
                              plánovania, riadenia alebo páchania činov, ktoré porušujú platné medzinárodné právo v oblasti ľudských práv alebo medzinárodné humanitárne právo, alebo činov, ktoré predstavujú porušovanie ľudských práv v Líbyi;
                           
                        
                              ii)
                           
                           
                              plánovania, riadenia alebo vedenia útokov proti ktorémukoľvek letisku, vnútrozemskému prístavu alebo námornému prístavu v Líbyi, alebo proti niektorej líbyjskej štátnej inštitúcii alebo zariadeniu, alebo proti ktorejkoľvek zahraničnej misii v Líbyi;
                           
                        
                              iii)
                           
                           
                              poskytovania podpory ozbrojeným skupinám alebo zločineckým sieťam prostredníctvom nezákonného využívania ropy alebo iných prírodných zdrojov v Líbyi alebo
                           
                        
            
                  d)
               
               
                  ktoré konajú za fyzické alebo právnické osoby, subjekty alebo orgány uvedené v prílohách II a III alebo v ich mene alebo na ich pokyn, alebo za fyzické alebo právnické osoby, subjekty alebo orgány nimi vlastnené alebo kontrolované.“
               
            
   Článok 2
   Toto nariadenie nadobúda účinnosť dňom nasledujúcim po jeho uverejnení v Úradnom vestníku Európskej únie.
   
      Toto nariadenie je záväzné v celom rozsahu a priamo uplatniteľné vo všetkých členských štátoch.
      V Bruseli 6. marca 2015
      
         
            Za Radu
         
         
            predseda
         
         K. GERHARDS
      
   
   
      (1)  Ú. v. EÚ L 58, 3.3.2011, s. 53.
   
      (2)  Nariadenie Rady (EÚ) č. 204/2011 z 2. marca 2011 o reštriktívnych opatreniach s ohľadom na situáciu v Líbyi (Ú. v. EÚ L 58, 3.3.2011, s. 1).
   
      (3)  Rozhodnutie Rady 2014/727/SZBP z 20. októbra 2014, ktorým sa mení rozhodnutie 2011/137/SZBP o reštriktívnych opatreniach s ohľadom na situáciu v Líbyi (Ú. v. EÚ L 301, 21.10.2014, s. 30).
   
      (4)  Rozhodnutie Rady (SZBP) 2015/382 zo 6. marca 2015, ktorým sa mení rozhodnutie 2011/137/SZBP o reštriktívnych opatreniach s ohľadom na situáciu v Líbyi (pozri stranu 38 tohto úradného vestníka).